**DĖL 2016 METŲ KAIMO RĖMIMO FONDO VEIKLOS BEI LĖŠŲ PANAUDOJIMO**

2017 m. vasario 24 d. Nr. TS-

Rokiškis

Vadovaudamasi Lietuvos respublikos vietos savivaldos įstatymo 16 straipsnio 2 dalies 40 punktu, Rokiškio rajono savivaldybės tarybos 2016 m. gegužės 27 d. sprendimu Nr. TS-135 patvirtintų Kaimo rėmimo fondo nuostatų 18 punktu, Rokiškio rajono savivaldybės taryba

n u s p r e n d ž i a:

Pritarti 2016 metų Kaimo rėmimo fondo veiklai ir lėšų panaudojimui (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Jolanta Jasiūnienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL KAIMO RĖMIMO FONDO 2016 METŲ PROGRAMOS BEI LĖŠŲ PROGRAMAI VYKDYTI PASKIRSTYMO IR PANAUDOJIMO“**

**AIŠKINAMASIS RAŠTAS**

**Sprendimo projekto tikslai ir uždaviniai. Šiuo sprendimo projektu** siūloma pritarti 2016 metų Kaimo rėmimo fondo programai bei lėšų programai vykdyti paskirstymui ir naudojimui.

**Šiuo metu esantis teisinis reglamentavimas.** Rokiškio rajono savivaldybės tarybos 2016 m. gegužės 27 d. sprendimas Nr. TS-135 ,,Dėl Rokiškio rajono savivaldybės Kaimo rėmimo fondo nuostatų patvirtinimo“. Lietuvos Respublikos vietos savivaldos įstatymas.

**Sprendimo projekto esmė.** Kaimo rėmimo fondo tikslas – siekti didesnio žemdirbių verslumo, sudaryti palankesnes ekonomines sąlygas rajono ūkiniams ir kaime veikiantiems subjektams. Minėtų tikslų siekiama per programos priemones. Kaimo rėmimo fondo lėšomis 2016 m. lėšos naudotos: žemdirbių švietėjiškai veiklai, nugalėtojų pagerbimui, jaunųjų ūkininkų būrelių veiklai mokyklose skatinti, Rokiškio ūkininkų sąjungos komunalinėms ir ūkinėms išlaidoms kompensuoti, kaime veikiančių asociacijų duomenų Registrų centre perregistravimo mokesčiams kompensuoti, ūkininkų prarasto turto nuostoliams dėl gaisro ir kitų nelaimių kompensuoti, prisidėta prie Žiobiškio ir Jūžintų gyvenviečių melioracijos statinių avarinių gedimų remonto, vykdytos verslumo išvykos.

**Galimos pasekmės, priėmus siūlomą tarybos sprendimo projektą:**

**teigiamos:** partnerystės ir bendradarbiavimo stiprinimas su kaime veikiančiais subjektais;

**neigiamos** –neigiamų pasekmių nenumatoma.

**Kokia sprendimo nauda Rokiškio rajono gyventojams.** Partnerystės ir bendradarbiavimo stiprinimas su kaime veikiančiais subjektais.

**Finansavimo šaltiniai ir lėšų poreikis**: KRF 2016 m. buvo finansuotas iš Rokiškio rajono biudžeto lėšų.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Žemės ūkio skyriaus vedėja Jolanta Jasiūnienė